Title: Guia didàctica del professorat
Course: Música 5è Primària 1r T

1. Descripció del curs

Aquest any 2020 es compleix el centenari del primer concert de l’Orquestra Pau Casals, un projecte que va impulsar el mestre l’any 1920 i que va convertir-se en un dels reptes més representatius i reconeguts de la vida artística i professional del músic, director i compositor català.

Aquest esdeveniment conduirà a l’alumnat de 5è de primària a conèixer a fons l’orquestra simfònica i els seus instruments així com la figura de Pau Casals i la seva magnitud com a músic internacional i home de pau d’una manera motivadora i vivencial.

2. Ubicació en el currículum i competències

El currículum s’organitza en set àmbits que agrupen, segons la seva afinitat i el seu caràcter complementari, una o diverses àrees de coneixement. A cada àmbit es defineixen les competències que l’alumne ha d’assolir en acabar l’etapa, agrupades en dimensions.

L’àmbit artístic engloba l’àrea d’Educació Artística: visual i plàstica, música i dansa i consta de 9 competències agrupades en 3 dimensions:

Dimensió percepció, comprensió i valoració

Competència 1. Mostrar hàbits de percepció conscient de la realitat visual i sonora de l’entorn natural i cultural.

Competència 2. Utilitzar elements bàsics dels llenguatges visual, corporal i musical i estratègies per comprendre i apreciar les produccions artístiques.

Competència 3. Comprendre i valorar elements significatius del patrimoni artístic proper, de Catalunya i d’arreu.

Competència 4. Comprendre i valorar elements significatius de la contemporaneïtat artística.

Dimensió interpretació i producció

Competència 5. Emprar elements bàsics del llenguatge visual amb tècniques i eines artístiques per expressar-se i comunicar-se.

Competència 6. Interpretar música vocal i instrumental amb els elements i recursos bàsics del llenguatge musical.

Competència 7. Emprar els elements i recursos bàsics del llenguatge escènic, per expressar-se, interpretar i comunicar-se.

Dimensió imaginació i creativitat

Competència 8. Improvisar i crear amb els elements i recursos bàsics dels diferents llenguatges artístics.

Competència 9. Dissenyar i realitzar projectes i produccions artístiques multidisciplinàries.

Els continguts que ens hem proposat desenvolupar en el present curs, contribuiran a l’assoliment  de les competències bàsiques pròpies de l’àmbit. Podem veure la relació entre continguts i competències en la següent graella.

CONTINGUTS | COMPETÈNCIES
1 | 2 | 3 | 4 | 5 | 6 | 7 | 8 | 9
1   Expressió de les idees, les emocions i les experiències que desvetllen les manifestacions artístiques. |  | ✔︎ | ✔︎ |  |  |  |  |  |
2   El patrimoni i les manifestacions artístiques. | ✔︎ |  | ✔︎ | ✔︎ | ✔︎ | ✔︎ | ✔︎ |  |
3   Recursos, formes i possibilitats comunicatives dels diferents elements i llenguatges artístics. |  | ✔︎ |  | ✔︎ | ✔︎ | ✔︎ | ✔︎ | ✔︎ | ✔︎
4  Interès, valoració i respecte pel fet artístic i per les produccions artístiques pròpies i alienes. |  | ✔︎ |  |  |  |  |  |  | ✔︎
5      Produccions artístiques: plàstiques, musicals i corporals. |  |  |  |  | ✔︎ | ✔︎ | ✔︎ | ✔︎ | ✔︎
6 Expressió artística d’emocions, experiències, desitjos i valoracions crítiques. |  |  |  |  | ✔︎ | ✔︎ | ✔︎ |  | ✔︎
7    Interpretació individual i col·lectiva musical i corporal. |  |  |  |  |  | ✔︎ | ✔︎ |  | ✔︎
8   Recursos digitals en l’expressió artística. |  |  |  |  | ✔︎ | ✔︎ |  | ✔︎ | ✔︎
9   Imaginació i creativitat en l’expressió i comunicació artístiques. |  |  |  |  | ✔︎ |  | ✔︎ | ✔︎ | ✔︎

3. Metodologia emprada

La metodologia que orienta la pràctica artística de la programació és motivadora, pràctica i participativa, potenciant l'autonomia dels alumnes en el procés d'ensenyament - aprenentatge, esdevenint d'aquesta manera l'alumne el protagonista del seu propi procés.

Les activitats d'aprenentatge de la programació tenen un disseny universal. Això significa que tot l'alumnat pot realitzar les diferents tasques ja que s'han potenciat estratègies metodològiques pràctiques i actives.

Al llarg de la programació es plantegen tres tipus d’activitats: activitats inicials, per tal d’explorar quins són els coneixements previs que posseeix l’alumnat; de desenvolupament, on s’introduiran els nous continguts i s’estructuraran els coneixements; i de síntesi, on s’aplicarà el coneixement adquirit.

La tasca del docent serà la de facilitar, activar i planificar les experiències d’aprenentatge que faran que els alumnes esdevinguin els agents principals de la construcció del seu coneixement tot generant preguntes, fomentant la seva autonomia, tenint en compte el procés i no només el resultat final, estimulant la curiositat, respectant els diferents ritmes de treball i vetllant perquè cada alumne/a s’esforci per obtenir el millor resultat dins les seves possibilitats. També formarà part de la nostra tasca propiciar un clima de confiança i seguretat, cosa que afavorirà que els infants s’expressin d’una manera lliure i espontània.

Per altra banda, es tindrà en compte l’emoció i la motivació de l’alumnat ja que són part integral de l’aprenentatge. Una emoció o motivació positiva envers una tasca d’aprenentatge incrementa significativament la probabilitat que els estudiants aprofundeixin en l’aprenentatge. Per tant, és fonamental que el docent estigui en sintonia amb les motivacions dels alumnes i amb el paper clau que tenen les emocions en l’assoliment dels resultats.

TIC

Treballarem les TIC de manera transversal mitjançant l’ús d’instruments i aplicacions digitals. L’ús de les noves tecnologies desperta la motivació dels infants i ens facilitarà el procés d’ensenyament-aprenentatge alhora que també contribuirem a l’assoliment de la competència digital.

4. Agrupacions dels alumnes

Les activitats es realitzaran amb diferents tipus d’agrupaments: petit grup, parelles... on l’alumnat aprendrà a respectar les idees dels altres, a valorar el treball en comú i la cooperació.

La major part d'aquestes però són de caràcter individual en motiu de la perspectiva pràctica i vivencial en el desenvolupament de les tasques i arrel del seguiment de la programació a través de la plataforma. Si més no, són activitats obertes i flexibles que poden adaptar-se a les necessitats i casuístiques del curs i del grup-classe.

Les activitats individuals es compaginen amb altres tasques d’interacció amb el grup d’iguals (fòrums, exposicions...)  amb les que es pretén construir l’aprenentatge de l’alumnat de manera cooperativa, mostrant i compartir aprenentatges i produccions musicals.

5. Recursos necessaris

Tots els recursos digitals necessaris per dur a terme aquesta programació didàctica, estan inclosos al curs Moodle: audicions, imatges, partitures, presentacions, activitats interactives i eines d’avaluació.

Pel que fa a les creacions sonores, depenent de si el format és presencial o telemàtic, es disposarà de materials i instruments diferents. Si és a l’aula s’utilitzaran els instruments de petita percussió, Orff i altres instruments melòdics. En el cas que es faci telemàticament, es convidarà a l’alumnat a fer servir tota mena de material sonor del que disposin.

6. Explicació de cada activitat

TEMA 1 - PAU CASALS

Títol Activitat | Descripció | Tipologia | Format | Temps previst | Agrupaments | Avaluació
Reptes | L'alumnat ha d'escollir un dels reptes que es proposen al vídeo i contestar-ne les preguntes. | General | Tasca amb fitxer de text. | 30' | Individual | Escala: Na, AS, AN, NA. Qualificació senzilla
Biografia i Cronologia | Analitzar la biografia i cronologia de Pau Casals i busquem els esdeveniments que el van portar a obtenir la medalla de la pau. | General | Tasca amb fitxer de text. | 1h. | Individual | Escala: Na, AS, AN, NA. Qualificació senzilla
Paraules a l'ONU | Mirar el vídeo i contestar les tres preguntes del fòrum. | General | Fòrum | 30' | Individual | Escala de dos factors: Cal millorar/Fet
JClic | Fer les diferents activitats que es proposen sobre la biografia de Pau Casals. | General | JClic | 30’ | Individual | Puntuació mitja entre totes les activitats: Qualificació per aprovar 5, puntuació màxima 10. Nombre màxim d’intents 2.
Test | Realitzar el test que comprèn preguntes d’audició dels instruments de corda i de la vida de Pau Casals. | General | H5P | 20’ | Individual | Puntuació: Qualificació per aprovar 5, puntuació màxima 10.
Audició | Audició interactiva per tal de discriminar les dues tècniques per fer sonar els instruments de corda (fregant amb l’arquet i pizzicato). | General | H5P | 10’ | Individual | Puntuació: Qualificació per aprovar 5, puntuació màxima 10.
Partitura | Interpretar la partitura "El Cant dels ocells" amb flauta de bec o qualsevol altre instrument Orff d’altura determinada. | General | Tasca amb fitxer d’àudio o vídeo. | 1/2h. | Individual | Escala per a rubriques: novell, aprenent, avançat, expert. Qualificació avançada amb rúbrica.
Qüestionari | Respondre les preguntes sobre les funcions del director/a d'orquestra. | General | Qüestionari | 20’ | Individual | Puntuació: Qualificació per aprovar 5. Intents permesos 2. Qualificació mitjana.
El Pessebre | Mirar el documental “El Pessebre” i contestar les preguntes que es proposen. | General | Fòrum | 1h30’ | Individual | Escala de dos factors: Cal millorar/Fet
Exemples músiques per la pau | Buscar un exemple de música per la pau i respondre les qüestions que es proposen. | General | Tasca. Cal respondre en línia i  penjar un fitxer d’àudio. | 45' | Individual o parelles | Escala: NA, AS, AN, NA. Qualificació senzilla
Poesia + cançó | Compondre una cançó (a capella, amb instruments de percussió, percussió corporal...) a partir de la lletra d’un poema. | General | Tasca amb fitxer d’àudio o vídeo. | 2h | Petit grup (màxim 5 alumnes) o individual | Puntuació: Qualificació per aprovar 5, puntuació màxima 10. Qualificació senzilla.

TEMA 2 - L'ORQUESTRA SIMFÒNICA

Títol Activitat | Descripció | Tipologia | Format | Temps previst | Agrupaments | Avaluació
Repàs instruments | Activitat inicial de repàs | General | Enllaços | 30' | Individual | Observació del docent
Els instruments de l’Orquestra | Activitat interactiva per aprendre el nom de cada un dels instruments de l’Orquestra. | General | H5P | 20’ | Individual | Puntuació: Qualificació per aprovar 5, puntuació màxima 10.
Mapa conceptual | Realitzar un mapa conceptual de les famílies instrumentals amb l’aplicació Popplet. | General | Tasca amb fitxer. | 1h. | Individual | Escala: Na, AS, AN, NA. Qualificació senzilla.
Cançó | Interpretar la cançó “L’Orquestra”. | General | Tasca amb fitxer d’àudio o vídeo. | 2h. | Individual | Escala per a rubriques: novell, aprenent, avançat, expert. Qualificació avançada amb rúbrica.
Guia d’Orquestra per a joves | Escoltar l’obra de B.Britten i seguir el musicograma. | General | Vídeo + Wix | 30’ | Individual | Observació del docent
Seccions de l’Orquestra | Relacionar cada família d’instruments amb les seccions de l’Orquestra. | General | H5P | 10’ | Individual | Puntuació: Qualificació per aprovar 5, puntuació màxima 10.
JClic | JClic Orquestra | General | JClic | 20’ | Individual | Puntuació mitja entre totes les activitats: Qualificació per aprovar 5, puntuació màxima 10. Nombre màxim d’intents 2.

En acabar, recomanem fer la visita al museu Pau Casals, una experiència motivadora que permetrà a l'alumnat conèixer el Vendrell, l'entorn on va viure el músic i alhora posar en pràctica els coneixements adquirits durant el curs. Podeu informar-vos a: http://www.paucasals.org

7. Avaluació

L'avaluació tindrà un caràcter continu i global i alhora serà formativa i formadora. Aquesta ens permetrà identificar les necessitats educatives de cada alumne (Av. Inicial), informar sobre els processos d’E/A (Av. contínua i formativa) i comprovar els progressos de l’alumnat (Av. contínua i sumativa).

Es posarà especial cura en el caràcter formatiu de l’avaluació, per això promourem que els alumnes coneguin els objectius i els criteris d’avaluació de les activitats que realitzen i que rebin un retorn qualitatiu dels resultats obtinguts (feedback), cosa que els permetrà prendre consciència dels seus errors i autoregular el seu aprenentatge.

Així doncs, a més a més de la qualificació preveiem diferents tipus de retroacció com són els comentaris escrits o de veu, documents adjunts o la modificació del document lliurat per l’alumnat.